P6_TA(2007)0044

Laittoman, ilmoittamattoman ja sääntelemättömän kalastuksen lopettamista koskeva toimintasuunnitelma

Euroopan parlamentin päätöslauselma laittoman, ilmoittamattoman ja sääntelemättömän kalastuksen lopettamista koskevan yhteisön toimintasuunnitelman täytäntöönpanosta (2006/2225(INI))

Euroopan parlamentti, joka

- ottaa huomioon komission tiedonannon "Yhteisön toimintasuunnitelma laittoman, ilmoittamattoman ja sääntelemättömän kalastuksen lopettamiseksi" (KOM(2002)0180) ja sitä koskevat 11. kesäkuuta 2002 tehdyt neuvoston päätelmät,

- ottaa huomioon yhteisön toimintasuunnitelmasta laittoman, ilmoittamattoman ja sääntelemättömän kalastuksen lopettamiseksi 20. marraskuuta 2002 antamansa päätöslauselman [1],

- ottaa huomioon yhteisen kalastuspolitiikan (YKP) täytäntöönpanon seurannasta kolmen vuoden välein annetut komission tiedonannot ja tästä asiasta annetut vastaavat Euroopan parlamentin päätöslauselmat,

- ottaa huomioon komission vuosittain esittämät tiedonannot ja vastaavat Euroopan parlamentin päätöslauselmat käytännöistä, jotka rikkovat vakavasti YKP:n sääntöjä,

- ottaa huomioon laittoman, ilmoittamattoman ja sääntelemättömän kalastuksen torjuntaa koskevan YK:n elintarvike- ja maatalousjärjestön (FAO) vahvistaman kansainvälisen toimintasuunnitelman ja FAO:n sittemmin hyväksymät tekniset asiakirjat,

- ottaa huomioon yhteisön kalastuksenvalvontaviraston perustamisesta 26. huhtikuuta 2005 annetun neuvoston asetuksen (EY) N:o 768/2005 [2] ja erityisesti sen 3 artiklan h kohdan,

- ottaa huomioon mukavuuslippujen merkityksestä kalatalousalalla 13. joulukuuta 2001 antamansa päätöslauselman [3],

- ottaa huomioon vihreän kirjan "Euroopan unionin tuleva meripolitiikka: Meriä ja valtameriä koskeva eurooppalainen näkemys" (KOM(2006)0275),

- ottaa huomioon keskustelun käynnistämisestä koskien yhteisön suhtautumista kalastustuotteiden ympäristömerkkijärjestelmän kehittämiseen 7. syyskuuta 2006 antamansa päätöslauselman [4],

- ottaa huomioon työjärjestyksen 45 artiklan,

- ottaa huomioon kalatalousvaliokunnan mietinnön (A6-0015/2007),

A. ottaa huomioon, että laiton, ilmoittamaton ja sääntelemätön kalastus on suuri maailmanlaajuinen ongelma, joka aiheuttaa huomattavaa ympäristön pilaantumista, vaikuttaa osaltaan myytävien ja muiden kuin myytävien kalalajien kantojen ja muiden lajien ehtymiseen ja aiheuttaa vaikeuksia kalastuksesta elinkeinona riippuvaisille yhteisöille sekä kehitysmaissa että kehittyneissä maissa,

B. katsoo, että laittoman, ilmoittamattoman ja sääntelemättömän kalastuksen torjuntaa ovat haitanneet sellaiset tekijät kuten mukavuuslipun käyttö, uudelleenlastaus avomerellä, asianmukaisen valvonnan puute satamassa ja valvontaviranomaisten vähäinen yhteistyö,

C. katsoo, että laitonta, ilmoittamatonta ja sääntelemätöntä kalastusta koskevan FAO:n määritelmän mukaisesti laittomalla kalastuksella tarkoitetaan toimintoja, joita harjoittavat alukset, jotka rikkovat alueellisten kalastusjärjestöjen jäseninä olevien valtioiden lakeja ja asetuksia, ilmoittamattomalla kalastuksella tarkoitetaan toimintoja, joista on ilmoitettu epätarkasti tai joista ei ole ilmoitettu toimivaltaiselle kansalliselle viranomaiselle tai alueelliselle kalastusjärjestölle, ja sääntelemättömällä kalastuksella tarkoitetaan toimintoja, joita harjoittavat ilman kansallisuutta olevat alukset tai alukset, jotka työskentelevät sellaisen valtion lipun alaisuudessa, joka ei ole tietyn alueellisen kalastusjärjestön jäsen ja joka rikkoo kyseisen järjestön säilyttämis- ja hoitotoimenpiteitä,

D. katsoo, että vaikka laiton, ilmoittamaton ja sääntelemätön kalastus on ilmiö, joka voi esiintyä missä tahansa laivaston osassa, sen suurin vaikutus muodostuu avomerikalastuksesta, jota harjoitetaan mieluiten kansainvälisillä vesialueilla ja vähäisin valvontamahdollisuuksin toimivien kehitysmaiden mannerjalustoilla, minkä vuoksi Euroopan unionin on keskityttävä näihin alueisiin ja tähän laivaston osaan,

E. katsoo, että laittomaan, ilmoittamattomaan ja sääntelemättömään kalastukseen osalliset alukset omalta osaltaan heikentävät miehistöjen sosiaalisia olosuhteita sekä elin- ja työolosuhteita,

F. katsoo, että laiton, ilmoittamaton ja sääntelemätön kalastus sekä kyseiseen käytäntöön liittyvät markkinointitoimet asettavat lisäksi epäreiluun kilpailuasemaan ne kalastajat ja kaupalliset toimijat, jotka noudattavat lakisääteisiä sääntöjä, muun muassa EU:n, sen jäsenvaltioiden ja muiden maiden lainsäädäntöä ja alueellisten kalastusjärjestöjen sopimia hallintotoimenpiteitä,

G. katsoo, että Euroopan unionin ja sen jäsenvaltioiden on sitouduttava enemmän kaikkien laittomien kalastusmuotojen torjuntaan, mutta samalla on tarpeen erottaa toisistaan yhteisön alusten rikkomukset yhteisön sääntöjä vastaan ja kansainvälisesti määritelty laiton, ilmoittamaton ja säätelemätön kalastus sekä ottaa huomioon, että YKP:n puitteissa toteutetut toimet ovat säänneltyjä, mikä tarkoittaa sitä, että kummankin toiminnan torjunta edellyttää useimmissa tapauksissa eri menettelyjä,

H. katsoo, että komissio itse myöntää, että on tietyissä tapauksissa on vaikea tehdä eroa laillisen ja laittoman pyynnin välillä esimerkiksi silloin, kun puretaan pakastettua kalaa tai kun kolmansien maiden kanssa käydään kolmivaiheista kauppaa ja kala on jalostettu ennen saapumista yhteisön markkinoille,

I. katsoo, että alueelliset kalastusjärjestöt ovat paras tapa kansainvälisesti torjua laitonta, ilmoittamatonta ja sääntelemätöntä kalastusta ja että niihin osallistumalla yhteisön on mahdollista toteuttaa yhteisiä toimia ja puhua toimivaltaisissa kansainvälisissä järjestöissä yhdellä äänellä,

J. katsoo, että yhtenäinen valvontajärjestelmä on tärkeä osa kalavarojen säilyttämistä ja hoitoa koskevaa kestävää politiikkaa ja että siihen ei sisälly pelkästään se, että toteutetaan entistä rajoittavampia toimenpiteitä, vaan myös se, että nykyisiä toimenpiteitä toteutetaan entistä paremmin ja tasapuolisemmin,

K. ottaa huomioon tietojen vaihdon ja kansainvälisen yhteistyön merkityksen torjuttaessa laitonta, ilmoittamatonta ja sääntelemätöntä kalastusta,

L. katsoo, että laittomasta, ilmoittamattomasta ja sääntelemättömästä kalastuksesta saaduilla tuotoilla voidaan joissakin tapauksissa rahoittaa järjestäytyneiden rikollisverkostojen toimintaa;

1. toistaa yhä olevansa sitoutunut torjumaan laitonta, ilmoittamatonta ja sääntelemätöntä kalastusta sen kaikissa muodoissa edellä mainitun 20. marraskuuta 2002 antamansa päätöslauselman mukaisesti;

2. suhtautuu myönteisesti siihen, miten laittoman, ilmoittamattoman ja sääntelemättömän kalastuksen torjunta on edistynyt sekä kansainvälisellä tasolla että EU:n toimesta, mutta katsoo, että ilmiö laajenee edelleen ja näin ollen lisätoimet ovat tarpeen;

3. katsoo, että laittoman, ilmoittamattoman ja sääntelemättömän kalastuksen laajuus, siihen vaikuttavien tekijöiden moninaisuus ja sen torjunnassa tarvittavien lainsäädännöllisten, logististen ja rahoituksellisten välineiden suuri valikoima edellyttävät, että yhteistyötä on tehtävä kaikilla tasoilla - komission pääosastoissa (erityisesti, mutta ei yksinomaan, kalastus- ja meriasioista, kauppapolitiikasta, kehitysyhteistyöstä sekä terveys- ja kuluttajansuoja-asioista vastaavissa pääosastoissa), neuvostossa, yksittäisissä jäsenvaltioissa ja kansainvälisessä yhteisössä; katsoo, että tässä mielessä unionin uutta meripolitiikkaa koskeva vihreä kirja voi toimia yhteistyökehyksenä, jonka mukaisesti tätä ilmiötä voidaan torjua entistä tehokkaammin;

4. katsoo, että EU:n on oltava laittoman, ilmoittamattoman ja sääntelemättömän kalastuksen torjunnan eturivissä, koska sen asema on maailmanlaajuisesti merkittävä sen erilaisissa tehtävissä vaikutusvaltaisena kalastusmahtina sekä maailman suurimpana kalamarkkina-alueena;

5. panee merkille, että EU on yksi maailman varakkaimmista ja teknologisesti kehittyneimmistä yhteisöistä ja että se perustuu oikeusvaltioperiaatteeseen, mikä velvoittaa sen laajentamaan ja tehostamaan toimiaan laittoman, ilmoittamattoman ja sääntelemättömän kalastuksen torjumiseksi;

6. katsoo, että EU:n toiminta kansainvälisillä areenoilla on uskottavaa ainoastaan siinä tapauksessa, että se on jo toteuttanut tehokkaita toimia tehdäkseen lopun siitä, että EU:n omat alukset harjoittavat laitonta, ilmoittamatonta ja sääntelemätöntä kalastusta EU:n vesillä, sekä EU:n ulkopuolella kyseisestä kalastuksesta saatavasta hyödystä;

7. kehottaa komissiota auttamaan ennen kaikkea niitä kehitysmaita, joiden kanssa sillä on kalastussopimuksia, täyttämään laittoman kalastuksen estämistä koskevan edellä mainitun kansainvälisen toimintasuunnitelman velvoitteet täysimääräisesti edistämällä niiden käytettävissä olevia niukkoja resursseja siten, että uusiin kumppanuussopimuksiin sisällytetään uusia konkreettisia toimia;

8. toistaa pitävänsä yhä ratkaisevan tärkeänä ja ilmeisenä ensimmäisenä askeleena sitä, että Euroopan unioni panee toisaalta täysimääräisesti täytäntöön nykyiset säännökset ja muun keskeisen yhteisön lainsäädännön tehokkaalla, oikeudenmukaisella ja tiukalla tavalla, jotta vähennetään yhteisön alusten harjoittamaa ja yhteisön vesillä harjoitettua ilmoittamatonta ja laitonta kalastusta ja toisaalta estetään EU:n ulkopuolella laittomasti pyydetyistä kaloista valmistettujen tuotteiden purkaminen ja myynti; panee merkille, että nämä satamavaltion velvollisuudet kuuluvat yhteisön lainsäädännön mukaisesti ensisijaisesti jäsenvaltioiden hallituksille;

9. kehottaa painokkaasti komissiota ja jäsenvaltioita vahvistamaan pelotemekanismeja (valvonta, tarkastukset, seuraamukset jne.) ja ehdottamaan toimenpiteitä, joilla voidaan estää rikkomukset ja parantaa nykyisten sääntöjen soveltamista;

10. panee merkille, että kalojen alkuperä hämärtyy vaikean jäljitettävyyden vuoksi, mikä tekee laillisesti ja laittomasti pyydettyjen kalojen erottamisen toisistaan vaikeaksi tai mahdottomaksi;

11. arvioi, että on tarpeellista parantaa jäsenvaltioiden välistä tukea ja yhteistyötä, jotta tarkastuksia ja valvontaa tehostetaan ja jotta edistetään kaupallisia sääntelytoimia, joilla voidaan tunnistaa puretun saaliin alkuperä;

12. pitää tarpeellisena, että satamavaltio tehostaa kolmansista maista peräisin olevan pakastetun kalan purkamisen ja siirtämisen valvontaa ja että jäsenvaltioiden ja kyseisten maiden välistä yhteistyötä tehostetaan;

13. palauttaa mieleen edellä mainitun, ympäristömerkkijärjestelmästä 7. syyskuuta 2006 antamansa päätöslauselman ja toistaa kantansa, että ympäristömerkkijärjestelmien edellyttämät parannukset kalojen jäljitettävyyden suhteen, aina verkosta lautaselle, olisivat huomattava apu laittomasti, ilmoittamatta ja sääntelemättä pyydetyn kalan tunnistamiseksi ja sen pitämiseksi poissa EU:n markkinoilta; kehottaa komissiota esittämään ympäristömerkkijärjestelmää koskevan ehdotuksensa kesäkuuhun 2007 mennessä;

14. pyytää komissiota ja jäsenvaltioita ponnistelemaan kaksin verroin niiden toteuttaessa laitonta, ilmoittamatonta ja sääntelemätöntä kalastusta koskevan EU:n toimintasuunnitelman 15 toimea vuonna 2002 tehdyn sopimuksen mukaisesti, ja erityisesti

i) varmistamaan taloudellisten toimijoiden yhdenvertaisen kohtelun pyrkien estämään kaikkien niiden toiminta yhteisössä, jotka haluavat turvautua mukavuuslippuihin;

ii) sisällyttämään yhteisön lainsäädäntöön sääntöjä, jotka kieltävät laittomalla, ilmoittamattomalla ja sääntelemättömällä kalastuksella pyydettyjen kalojen kaupan;

iii) ottamaan käyttöön valvontaa ja tarkastuksia koskevia sitovia määräyksiä yhteisen oikeuskehyksen puitteissa kaikkialla Euroopan unionissa;

iv) laajentamaan yhteisön tiedotuskampanjaa, jotta suuri yleisö tietäisi enemmän laittoman, ilmoittamattoman ja sääntelemättömän kalastuksen laajuudesta ja kyseisen ilmiön vakavuudesta;

v) edistämään yksityiskohtaisten valvonta- ja tarkastussuunnitelmien laatimista kullekin alueelliselle kalastusjärjestölle, jossa EU on jäsenenä;

vi) toimimaan sen puolesta, että alueellisten kalastusjärjestöjen vastuualuetta laajennetaan kattamaan kaikki merkittävä maailman valtamerillä harjoitettava kalastustoiminta, pohjakalalajit, pienet pelagiset lajit ja laajasti vaeltavat kalalajit mukaan luettuina;

vii) olemaan aktiivisesti mukana laatimassa ja tarvittaessa tarkistamassa alueellisten kalastusjärjestöjen vahvistamia luetteloita, joissa mainitaan alukset, jotka eivät ole toteuttaneet säilyttämistoimenpiteitä, ja harjoittamaan tarkkailua; kannustamaan asettamaan taloudellisia pakotteita niitä maita vastaan, joiden lipun alla kyseiset alukset purjehtivat;

viii) edistämään sitä, että alueelliset kalastusjärjestöt hyväksyvät yhdenmukaisia toimintasuunnitelmia, jotka sisältävät mahdollisimman tehokkaita toimenpiteitä;

ix) toimimaan aktiivisesti sen puolesta, että kehitetään saaliiden dokumentointijärjestelyjä, alkaen lajeista, joiden tilanne on pahin, jotta varmistetaan, että EU:n markkinoille pääsevien kalojen alkuperä ei ole laiton;

x) lujittamaan seuranta-, valvonta- ja tarkkailujärjestelmäverkon (MCS; Monitoring, Control and Surveillance) sekä alueellisten järjestelmien välistä kansainvälistä yhteistyötä, jotta FAO:n alaisuudessa pystytään perustamaan avomerellä olevien kalastusalusten maailmanlaajuinen tietojärjestelmä;

xi) määrittämään kalastusaluksen ja sen lipun, jonka alla se purjehtii, välisen "huomattavan yhteyden";

xii) määrittämään satamavaltioiden oikeudet ja velvollisuudet;

xiii) avustamaan kehitysmaita, jotta ne pystyisivät harjoittamaan kalastustoiminnan seurantaa omilla vesillään ja torjumaan laitonta, ilmoittamatonta ja sääntelemätöntä kalastusta;

15. suhtautuu myönteisesti siihen, että laitonta, ilmoittamatonta ja sääntelemätöntä kalastusta koskeva paketti on sisällytetty komission vuoden 2007 työohjelmaan, mukaan luettuna komission tiedonanto ja ehdotus neuvoston asetukseksi laittoman, ilmoittamattoman ja sääntelemättömän kalastuksen torjunnan tehostamiseksi; suhtautuu myönteisesti vuonna 2002 perustetun komission yksiköiden välisen neuvoa-antavan asiantuntijaryhmän toiminnan uudelleen viriämiseen;

16. pyytää, että yhteisön kalastuksenvalvontavirasto asettaa vuotuiseen työohjelmaansa yhdeksi ensisijaiseksi tavoitteekseen laittoman kalastuksen torjunnan ja jäsenvaltioiden toimien koordinoinnin tällä alalla;

17. kehottaa kaikkia laittoman, ilmoittamattoman ja sääntelemättömän kalastuksen poistamisesta kiinnostuneita osapuolia, muun muassa EU:n toimielimiä, jäsenvaltioiden hallituksia, eri kalastus-, jalostus- ja vähittäiskauppa-alojen toimijoita, valtioista riippumattomia järjestöjä ja muita asianomaisia osapuolia, esittämään ehdotuksensa EU:n toimintamalliksi, kun käydään keskustelua, joka komission on määrä aloittaa laitonta, ilmoittamatonta ja sääntelemätöntä kalastusta koskevassa tulevassa tiedonannossaan;

18. katsoo, että komission olisi sisällytettävä osana EU:n lainsäädäntöä hyväksyttävään ehdotukseensa seuraavat toimet:

- kaikki kalastusalukset ja kalankuljetusalukset, jotka on rekisteröity EU:ssa tai jotka purjehtivat kolmansien maiden lippujen alla ja pyrkivät pääsemään johonkin EU:n satamaan, on oltava helposti tunnistettavissa FAO:n kalastusalusten merkintää ja tunnistamista koskevien vaatimusten mukaisten tunnistusmerkintöjen avulla;

- on perustettava laittomaan, ilmoittamattomaan ja sääntelemättömään kalastukseen osallisia aluksia koskeva yhteisön rekisteri, johon kirjataan alueellisten kalastusjärjestöjen mustilla listoilla olevat alukset; kyseinen rekisteri helpottaa sujuvaa tietojen vaihtoa jäsenvaltioiden välillä ja mahdollistaa alusten seurannan mahdollisten lipun vaihtojen yhteydessä;

- kaikissa jäsenvaltioissa on sovellettava yhteisiä vakavista rikkomuksista annettavia vähimmäisseuraamuksia, joiden on oltava riittävän varoittavia;

- yhteiseen kalastuspolitiikkaan sovellettavasta valvontajärjestelmästä 12. lokakuuta 1993 annettua neuvoston asetusta (ETY) N:o 2847/93 [5] ja kalastus- ja vesiviljelytuotealan yhteisestä markkinajärjestelystä 17. joulukuuta 1999 annettua neuvoston asetusta (EY) N:o 104/2000 [6] on lujitettava sillä tavoin, että niissä vaaditaan kalojen jäljitettävyyden kalastusalukselle nostosta lopulliselle asiakkaalle olevan täysin aukotonta;

- kaikki alueellisten kalastusjärjestöjen laatimat kalastusaluksia ja kalankuljetusaluksia sekä niiden omistajia tai kalastusta harjoittavia toimijoita koskevat mustat listat on julkaistava ja sisällytettävä suoraan yhteisön lainsäädäntöön; kyseisillä listoilla olevien EU:n ulkopuolisten alusten pääsy yhteisön satamiin on tarkoitusperistä välittämättä kiellettävä paitsi silloin, kun kyseessä on ylivoimainen este tai humanitaariset syyt; kaikkia EU:n lipun alla purjehtivia aluksia on kiellettävä antamasta apua (mm. polttoaineen, tarvikkeiden tai uudelleenlastauksen muodossa) kyseisille aluksille merillä ollessa;

- kalojen laillinen alkuperä on osoitettava ennen kuin kalasaaliin purkamiseen EU:n satamissa tai sen tuontiin EU:n alueelle annetaan lupa; luvan saaminen edellyttää seuraavia todisteita sekä kalastusaluksista peräisin olevasta purettavasta saaliista että siirrettävästä saaliista:

- jonkin alueellisen kalastusjärjestön sääntelemältä vesialueelta peräisin olevien kalatuotteiden tapauksessa asiakirjat, jotka osoittavat, että kalatuotteet, joita aiotaan purkaa, on kalastettu kyseisen alueellisen kalastusjärjestön sääntöjen mukaisesti ja että sopimusosapuolena olevalle aluksen lippuvaltiolle myönnettyjä kiintiöitä on noudatettu;

- kolmansien maiden yksinomaiselta talousvyöhykkeeltä peräisin olevien kalatuotteiden tapauksessa asiakirjat, jotka osoittavat, että aluksella on lupa kalastaa kyseisillä vesialueilla tai sillä on kalastuslisenssi vesialueille tai kalalajeille, joita se aikoo purkaa;

- jäsenvaltioiden pitäisi rajoittaa alusten siirtoja pois niiden kansallisista rekistereistä, jos poistamisen tarkoituksena on siirtää kyseiset alukset sellaisen maan lipun alle, jonka alueellinen kalastusjärjestö on yksilöinyt maaksi, jonka alukset ovat kalastaneet tavalla, joka heikentää kyseisen alueellisen kalastusjärjestön hyväksymiä säilyttämistoimenpiteitä;

- kolmansien maiden laatimia ja komission terveys- ja kuluttajansuoja-asioista vastaavan pääosaston julkaisemia luetteloita, joissa mainitaan ne kolmansien maiden alukset ja tuottajat, joilla on kalojen ja kalatuotteiden tuontilupa EU:hun, on tarkistettava vertaamalla niitä relevantteihin aluksista laadittuihin alueellisten kalastusjärjestöjen tai muiden kolmansien maiden mustiin listoihin; komission olisi käytettävä kaikki keinot varmistuakseen, että tällaisiin mustiin listoihin sisältyvien alusten ei sallita viedä kalaa tai kalatuotteita EU:hun ja että tämän vuoksi voitaisiin harkita ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29. huhtikuuta 2004 annetun Euroopan parlamentin ja neuvoston asetuksen (EY) N:o 854/2004 [7] muuttamista;

19. suhtautuu myönteisesti uuden valvontaviraston perustamiseen ja luottaa siihen, että viraston osuus on merkittävä laittoman, ilmoittamattoman ja sääntelemättömän kalastuksen torjumisessa; kehottaa komissiota pohtimaan EU:n rannikkovalvonnan perustamista koskevaa ajatusta;

20. pyytää komissiota ja jäsenvaltioita voimassaolevien sääntöjen mukaisesti estämään laittomaan, ilmoittamattomaan ja sääntelemättömään kalastukseen osallisten alusten kalastustoiminnan yhteisön vesialueilla ja saapumisen yhteisön satamiin ja kieltämään näistä aluksista peräisin olevien kalojen maahantuonnin; kehottaa myös jäsenvaltioita kieltämään tämäntyyppisiltä aluksilta purjehtimisen lippunsa alaisuudessa ja kehottamaan maahantuojia, kuljetusliikkeitä ja muita asiaankuuluvia aloja olemaan kuljettamatta näiden alusten pyytämää kalaa ja pidättäytymään käymästä sillä kauppaa;

21. kehottaa painokkaasti komissiota valvomaan, että sellaiset luonnolliset henkilöt ja oikeushenkilöt, jotka ovat osallisia laittomaan, ilmoittamattomaan ja sääntelemättömään kalastukseen voimassa olevan lainsäädännön mukaisesti, eivät saa millekään toiminnan alalle minkäänlaista apua tai tukea, jotka ovat peräisin yhteisön varoista, ja pyytämään jäsenvaltioita tekemään samoin vastaavien kansallisten tukiensa suhteen;

22. pyytää komissiota toteuttamaan ja esittämään tariffeja ja alkuperäsääntöjä koskevan selvityksen, jossa on myös tutkittu, millä tavoin kyseisten välineiden avulla kolmansia maita olisi mahdollista rohkaista varmistamaan, että niiden alukset noudattavat asianmukaisia kansainvälisiä hallintotoimenpiteitä;

23. pyytää komissiota laatimaan ja esittämään tutkimuksen työtä, terveyttä ja turvallisuutta koskevan yhteisön lainsäädännön noudattamisesta sekä työntekijöiden sosiaalisten oikeuksien kunnioittamisesta tämäntyyppisissä aluksissa sekä heidän elin- ja työolosuhteistaan aluksella;

24. kehottaa komissiota käyttämään huomattavaa vaikutusvaltaansa alueellisissa kalastusjärjestöissä ja kannustamaan niitä laatimaan listoja kalastusaluksista, joilla on kalastuslupa (valkoisia listoja), ja kalastusaluksista, jotka on saatu kiinni laittomasta kalastuksesta (mustia listoja); katsoo, että tällaiset listat on laadittava avoimesti ja johdonmukaisesti selvien kriteerien perusteella; kehottaa komissiota lisäksi rohkaisemaan alueellisia kalastusjärjestöjä yksilöimään maat, jotka eivät valvo lippunsa alla purjehtivien alusten toimintaa, ja käyttämään kyseisiä listoja välineinä kalojen hyväksynnässä tai hylkäämisessä;

25. kehottaa painokkaasti komissiota asettamaan jatkossakin mahdollisimman suuressa määrin etusijalle yhteistyön alueellisten kalastusjärjestöjen kanssa, jotka, kuten Koillis-Atlantin kalastuskomissio, Luoteis- Atlantin kalastuskomissio tai Etelämantereen meren elollisten luonnonvarojen säilyttämistä käsittelevä toimikunta, ovat osoittautuneet laittoman kalastuksen torjuntaa koskevien aloitteidensa kanssa parhaiten sopiviksi välineiksi hyvän hallintotavan varmistamiseksi avomerellä;

26. kehottaa painokkaasti komissiota ja neuvostoa myöntämään enemmän resursseja korruption ja järjestäytyneen rikollisuuden torjuntaan kaikilla tasoilla;

27. on vakuuttunut siitä, että parhaimmat laittoman, ilmoittamattoman ja sääntelemättömän kalastuksen vähentämis- ja poistamiskeinot ovat täydellinen koko hallussapitoketjun kattava jäljitettävyys, päätösten avoimuus, yhteistyö EU:ssa ja laajemmalti kansainvälisessä yhteisössä ja ennen kaikkea kaikkien osapuolten osoittama poliittinen tahto; toistaa, että mikäli asian hyväksi ei tehdä enemmän, kalakannat ehtyvät entisestään ja kalastusyhteisöt EU:ssa ja muualla kärsivät yhä suuremmista vaikeuksista;

28. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, FAO:n kalastuskomitealle ja niiden alueellisten kalastusjärjestöjen sihteeristöille, joissa EU on jäsenenä.

[1] EUVL C 25 E, 29.1.2004, s. 179.

[2] EUVL L 128, 21.5.2005, s. 1.

[3] EYVL C 177 E, 25.7.2002, s. 324.

[4] Hyväksytyt tekstit, P6_TA(2006)0347.

[5] EYVL L 261, 20.10.1993, s. 1,asetus sellaisena kuin se on viimeksi muutettuna asetuksella (EY) N:o 768/2005 (EUVL L 128, 21.5.2005, s. 1).

[6] EYVL L 17, 21.1.2000, s. 22, asetus sellaisena kuin se on viimeksi muutettuna asetuksella (EY) N:o 1759/2006 (EUVL L 335, 1.12.2006, s. 3).

[7] EUVL L 139, 30.4.2004, s. 206, asetus sellaisena kuin se on viimeksi muutettuna neuvoston asetuksella (EY) N:o 1791/2006 (EUVL L 363, 20.12.2006, s. 1).

--------------------------------------------------